Δουλευταράς, υπερδραστήριος και πολυπράγμων, με ποικίλα ενδιαφέροντα και ιδιαίτερη αγάπη για τη φύση και τις κρυμμένες ομορφιές της Κρήτης, ο 27χρονος καθ΄ομολογίαν δολοφόνος της αμερικανίδας βιολόγου Σουζάν Ιτον, δεν είχε δώσει δικαιώματα ποτέ, σύμφωνα με την οικογένειά του, και κανείς από τους οικείους του δεν μπορεί να πιστέψει ότι ήταν ικανός να διαπράξει ένα τόσο ειδεχθές έγκλημα.

Ο 27χρονος γιος ιερέα και πατέρας δύο παιδιών αγαπούσε πολύ τη φύση, τους κρυμμένους θησαυρούς της κρητικής υπαίθρου, τον αθλητισμό, τις πολεμικές τέχνες και φυσικά την οικογένειά του.

Και το έδειχνε. Με δεκάδες αναρτήσεις στα social media, όπου επεδίωκε με ιδιαίτερο ζήλο την αυτοπροβολή του έχοντας συγκεντρώσει περισσότερους από 4.000 «φίλους» στο Facebook και αρκετές εκατοντάδες προβολές στο κανάλι του στο Youtube.

Στο σύντομο who is who του ο ίδιος έγραφε:

«Ασχολούμαι με τον αθλητισμό και τις ανατολικές πολεμικές τέχνες, Shao Lin Kung Fu! Αγαπώ αυτό που κάνω αλλά συγχρόνως φροντίζω μερικά από τα προστατευόμενα ήδη ζώων. Επίσης, ασχολούμαι με τον μοντελισμό. Όνειρό μου είναι να γίνω ένας μεγάλος μάχιμος μοναχός Σάο Λιν. Είμαι περήφανος για τον εαυτό μου που έχω φτάσει σε αυτό το σημείο. Επίσης κάνω και άλλες πολλές δουλειές. Όποιος – όποια ενδιαφέρεται μαθαίνει».

Mία από τις καλύτερες φίλες της συζύγου του 27χρονου μίλησε για το ζευγάρι αλλά και τον χαρακτήρα του δράστη που παρά τα όποια ξεσπάσματα, δεν έδειχνε σε καμία περίπτωση ότι θα μπορούσε να φθάσει σε ένα τέτοιο έγκλημα:

«Είμαστε φίλες από το σχολείο. Τώρα είμαστε 21 χρονών. Είναι η καλύτερή μου φίλη. Όταν τον γνώρισα μου έκανε πολύ καλή εντύπωση, πίστεψα ότι η φίλη μου βρήκε ένα καλό παιδί και ποτέ δεν πίστεψα ότι μπορεί να κάνει κάτι τέτοιο.

»Κάποια στιγμή της είχα πει “φοβάμαι μην προδοθείς κάποια στιγμή από αυτόν”. Της το είπα γιατί η αλήθεια είναι ότι δεν τον ήξερε πολύ καλά, όταν αποφάσισε να ζήσει μαζί του.

»Η φίλη μου, μου είπε “Μαρία, αυτόν αγαπάω και με αυτόν περιμένω το πρώτο μου παιδί”. Παντρεύτηκαν πριν από τρία χρόνια. Η φίλη μου ήταν ήδη έγκυος και μετά από λίγο γέννησε ένα αγοράκι. “Είμαι η πιο ευτυχισμένη γυναίκα στον κόσμο” μου είπε τότε.

»Μετά από περίπου δυο χρόνια γέννησε και το δεύτερο παιδί τους, ένα κοριτσάκι. Το βάφτισαν πριν έναν μήνα. Ο άντρας της είναι καβγατζής, νευριάζει συχνά και απότομα, πολλές φορές χωρίς ιδιαίτερο λόγο, αλλά μέχρι εκεί. Σε όλους μας μπορεί να συμβαίνει κάτι τέτοιο, δε σημαίνει ότι μπορεί να κάνουμε φόνο».

Και εκείνη αδυνατεί να πιστέψει πώς έφθασε ο 27χρονος γιος ιερέα και πατέρας δύο παιδιών στην άγρια δολοφονία της 6οχρονης Αμερικανίδας.

«Σκέφτομαι μήπως κάτι συνέβη με την Αμερικανίδα, μήπως του μίλησε απότομα ή του έκανε κάποια χειρονομία και τον νευρίασε. Όχι ότι αυτό τον δικαιολογεί…

»Είναι δουλευταράς, έκανε διάφορες δουλειές. Τελευταία δούλευε σε ένα εργοστάσιο με ξύλα. Δεν μπορώ να το πιστέψω ότι σκότωσε άνθρωπο. Έχω πέσει από τα σύννεφα… Ο πατέρας του είναι παπάς, η μητέρα του ξημεροβραδιάζεται στις εκκλησίες…», ανέφερε χαρακτηριστικά για να συμπληρώσει:

«Τώρα σκέφτομαι μόνο τα παιδιά του και τη φίλη μου, που από εδώ και πέρα θα υποφέρουν. Προσπάθησα να τη βρω και να της μιλήσω, αλλά δεν τα έχω καταφέρει από χθες. Και, παράλληλα, εύχομαι η Δικαιοσύνη να κάνει αυτό που πρέπει».

Σοκαρισμένοι όλοι στην οικογένειά του – ράκος η γυναίκα του

«Έχουμε πέσει όλοι από τα σύννεφα, μιας και ποτέ δεν είχαμε αντιληφθεί πως το παιδί ήταν άρρωστο», δήλωσε από την πλευρά του ο πεθερός του.

«Ηταν ένας ήρεμος άνθρωπος, με τα αστεία του δεν σου άφηνε περιθώριο να σκεφτείς κάτι άλλο. Τραβούσε κάθε τόσο κάποια βίντεο και μας τα έδειχνε από διάφορα πράγματα. Τις ανιψιές μου που μένουν από πάνω και η γυναίκα μου, δεν τις ενόχλησε ποτέ.

»Ξέρεις τι είναι να μην σε ξέρει η αστυνομία και να σε μάθει μέσα σε μια μέρα, μου κουβάλησε όλη την ασφάλεια εδώ; Τόσο καιρό δεν έδειχνε το οτιδήποτε, ήταν φυσιολογικός. Δεν κρυβόταν, πηγαινοερχόταν στο χωριό», περιέγραψε για όσα έζησε αφότου έγινε γνωστό ποιος ήταν ο δράστης της άγριας δολοφονίας.

«Η κόρη μου είναι σοκαρισμένη, όλο κλαίει και το μόνο που της είπε, είναι ότι “ναι, το έκανα”», πρόσθεσε ο πεθερός του καθ’ ομολογία δολοφόνου της Σουζάν Ιτον.